L 130/154
BG
Официален вестник на Европейския съюз
16.5.2023 г.
(91)
С цел да се повиши сигурността на гражданите, че цената на въглеродните емисии през първите години на новата система за търговия с емисии не надвишава 45 EUR, е целесъобразно да се включи допълнителен механизъм за ценова стабилност, за да се освободят квоти от резерва за стабилност на пазара, в случай че цената на въглеродните емисии надвиши това равнище.
По принцип мярката следва да се прилага еднократно за период от 12 месеца.
Тя обаче следва също така да може да се прилага отново през същия период от 12 месеца, когато Комисията, подпомагана от Комитета по изменението на климата, счете, че изменението на цената оправдава друго освобождаване на квоти.
С оглед на целта на този механизъм да се гарантира стабилност през първите години на прилагане на новата система за търговия с емисии, Комисията следва да направи оценка на неговото функциониране и на това дали той следва да бъде продължен след 2029 г.
(92)
Като допълнителен предпазен механизъм преди началото на търговията с емисии в сградния сектор, сектора на автомобилния транспорт и допълнителните сектори следва да бъде възможно да се отложи прилагането на горната граница и задълженията за връщане, когато цените на едро на газта или нефта са изключително високи в сравнение с историческите тенденции.
Този механизъм следва да бъде автоматичен, което означава, че прилагането на горната граница и задълженията за връщане на квоти се отлага с една година, ако са изпълнени конкретните условия за прилагане, свързани с цената на енергията.
Референтните цени следва да се определят въз основа на референтни договори на пазарите на едро на газ и нефт, които са непосредствено достъпни и са най-подходящи за крайните потребители.
Следва да се предвидят отделни условия за прилагане, свързани с цените на газа и нефта, тъй като при тях развитието на цените следва различни исторически тенденции.
За да се гарантира пазарната сигурност, Комисията следва да осигури яснота във връзка с отлагането достатъчно рано чрез известие в Официален вестник на Европейския съюз.
(93)
Прилагането на търговията с емисии в сградния сектор, сектора на автомобилния транспорт и допълнителните сектори следва да бъде наблюдавано от Комисията, включително степента на сближаване на цените със съществуващата СТЕ на ЕС, и ако е необходимо, на Европейския парламент и на Съвета следва да бъде предложен преглед с цел подобряване на ефективността, администрирането и практическото прилагане на търговията с емисии в тези сектори въз основа на придобитите знания, както и за по-тясно сближаване на цените.
Комисията следва да бъде задължена да представи първия доклад по тези въпроси до 1 януари 2028 г.
(94)
За да се осигурят еднакви условия за прилагането на член 3жа, параграф 2, член 3же, параграфи 2 и 4, член 10б, параграф 4, член 12, параграфи 3-г и 3-в, член 14, параграф 1, член 30е, параграфи 3 и 5 и член 30з, параграф 7 от Директива 2003/87/ЕО, на Комисията следва да бъдат предоставени изпълнителни правомощия.
За да се осигурят полезни взаимодействия със съществуващата регулаторна рамка, изпълнителните правомощия, предоставени съгласно членове 14 и 15 от посочената директива, следва да бъдат разширени, така че да обхванат сградния сектор, сектора на автомобилния транспорт и допълнителните сектори.
Тези изпълнителни правомощия, с изключение на изпълнителните правомощия във връзка с член 3же, параграф 2 и член 12, параграфи 3-г и 3-в от Директива 2003/87/ЕО, следва да бъдат упражнявани в съответствие с Регламент (ЕС) No 182/2011 на Европейския парламент и на Съвета (30).
(95)
За постигането на определените в настоящата директива и в друго законодателство на Съюза цели, по-специално тези съгласно Регламент (ЕС) 2021/1119, при прилагането на политиките Съюзът и неговите държави членки следва да използват най-съвременните научни данни.
Поради това, когато Европейският научен консултативен съвет по изменението на климата приема научни становища и изготвя доклади относно СТЕ на ЕС, Комисията следва да взема предвид тези становища и доклади, по-специално по отношение на необходимостта от допълнителни политики и мерки на Съюза, за да се гарантира съответствие с общите и конкретните цели на Регламент (ЕС) 2021/1119, както и допълнителни политики и мерки на Съюза с оглед на амбицията и екологосъобразността на глобалните, основани на пазара мерки за въздухоплаването и морския транспорт.
(96)
За да се признае приносът на приходите от СТЕ на ЕС към климатичния преход, следва да се въведе етикет за СТЕ на ЕС.
Наред с други мерки за гарантиране на видимостта на финансирането от СТЕ на ЕС държавите членки и Комисията следва да гарантират, че проектите и дейностите, подкрепяни чрез Модернизационния фонд и Фонда за иновации, са ясно обозначени с източник приходите от СТЕ на ЕС чрез поставяне на подходящ етикет.
(30) Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).